दिलचस्प यह है कि इस कहानी की नायिका ऐसी बेबस स्त्री नहीं है। वह जैसे यह पूरा जाल अपनी ओर से बिछाती है- वह एक लेखक के स्वभाव को पहचानते हुए उससे संपर्क करती है, घनिष्ठता बढ़ाती है, उसके साथ एक प्रकाशक के राज़ साझा करती है और अंतत: सबका इस्तेमाल कर लेती है। लेकिन इस इस्तेमाल के बावजूद यह करुण पक्ष अनदेखा नहीं रह जाता कि इस क्रम में सबसे ज़्यादा इस्तेमाल वह स्त्री ही हो रही है। उसे उसका पति भी इस्तेमाल कर रहा है, उसका मित्र और मददगार हो चुका प्रकाशक भी और उसका राज़दार लेखक भी। यह नए दौर की सावित्री है जो अपने सत्यवान के जीवन की रक्षा के लिए छह लाख रुपये जुटा लेती है- इस आत्मस्वीकार के बीच भी कि कई बार उसकी इच्छा होती है कि उसका पति अब इस दुनिया में न रहे।